作者:陳人傑
標題:沁園春
內容:禁鼓蓬蓬，忙殺公侯，穴城影中。正花前豪士，宿酲未解，松間逋客，清夢才濃。龍尾危機，犀圍長物，何必飛書交子公。人間世，只閒之一字，受用無窮。主人窗戶玲瓏。悟富貴榮華回首空。向竹梧側畔，聚先秦錄，蘭蓀裡許，吟晚唐風。琴外鴻歸，棋邊鷺靜，天把一丘榮此翁。孫劉輩，枉百年爭戰，一昧雌雄。